OBH 2961/2000.
Az állampolgári jogok országgyűlési biztosának jelentése
Ügyintéző: Dr. Kristó Annamária

Az eljárás megindulása:
	Az RTL Klub - Híradó 2000. május 26-i adásában elhangzott, hogy a győri fogorvosi ügyeleteken 2000. július 1-től a környező 36 település betegeit nem látják el. A győri önkormányzat ezt a tényt levélben közölte az érintett települési önkormányzatokkal.
	Az állampolgári jogok országgyűlési biztosáról szóló 1993. évi LIX. törvény 16. § (2) bekezdése alapján vizsgálatot indítottam, mert a riportban elhangzottakkal kapcsolatban felmerült az Alkotmányban biztosított legmagasabb szintű testi egészséghez való jog sérelmének az alapos gyanúja.

Érintett alkotmányos jog:

A legmagasabb szintű testi egészséghez való jog.
Alkotmány 70/D. § 
(1) A Magyar Köztársaság területén élőknek joguk van a lehető legmagasabb szintű testi és lelki egészséghez.
(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

Az ügy jogszabályi háttere:

A helyi önkormányzatokról szóló 1990. évi LXV. törvény
A települési önkormányzat feladata
8. § (4) A települési önkormányzat köteles gondoskodni az egészséges ivóvízellátásról, az óvodai nevelésről, az általános iskolai oktatásról és nevelésről, az egészségügyi és a szociális alapellátásról, a közvilágításról, a helyi közutak és a köztemető fenntartásáról; köteles biztosítani a nemzeti és az etnikai kisebbségek jogainak érvényesülését.

Az egészségügyről szóló 1997. évi CLIV. törvény 
152. § (1) A települési önkormányzat az egészségügyi alapellátás körében gondoskodik:
b) a fogorvosi alapellátásról,
c) az alapellátáshoz kapcsolódó ügyeleti ellátásról

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény
131. § (1) Amennyiben a 129. §-ban megjelölt feladatok ellátása a helyi önkormányzatokról szóló törvényben meghatározott módon nem biztosítható, az alapellátást biztosító intézménnyel rendelkező települési önkormányzat az ilyen intézményi tulajdonnal vagy tulajdonrésszel nem rendelkező önkormányzat kérésére az ellátást nem tagadhatja meg, ha a többletfeladat ellátásához szükséges feltételek adottak vagy megteremthetők, és a működőképesség fenntartásával vagy a szükséges létesítéssel, bővítéssel kapcsolatos anyagi fedezetet az intézményi tulajdonnal nem rendelkező önkormányzat az ellátott feladattal arányosan biztosítja.

Megállapított tényállás és a vizsgálat megállapításai:
	Az Obtv. 18. § (4) bekezdésében kapott felhatalmazás alapján megkerestem Győr város polgármesterét. Tájékoztatását kértem az üggyel kapcsolatos álláspontjáról, valamint arról, hogy a döntést megelőzte-e egyeztetés az érintett önkormányzatokkal. Az érintett önkormányzatok kötöttek-e Győrrel megállapodást a fogorvosi alapellátásra, illetve kezdeményeztek-e ilyen megállapodást.
	Az elmúlt időszakban Győr városában a fogászati ügyelet folyamatos ellátást biztosított, finanszírozását részben az Országos Egészségbiztosítási Pénztár, részben Győr Önkormányzata biztosította.
	2000. március 15-től átszervezték a fogorvosi ügyeleti szolgálatot Győrött, így hétköznapokon napi 4 órában, munkaszüneti és pihenőnapokon napi 6 órában történik az ügyeleti ellátás. Ennek finanszírozását teljes mértékben a Győri Önkormányzat biztosítja. Az ügyeleti szolgálatot napi munkájuk mellett a győri alapellátásban dolgozó fogorvosok látják el.
	Az ügyeleti forgalmi naplókból, valamint a fogorvosok jelzései alapján megállapítható volt, hogy a győri rendelőkben ellátott betegek 35 %-a olyan településen él, ahol működik fogászati alapellátást biztosító fogorvos vagy szolgálat, de az egészségügyről szóló 1997. évi CLIV. törvény alapján a települési önkormányzat feladataként előírt, az alapellátáshoz (a fogorvosi ellátáshoz is) kapcsolódó ügyeleti ellátásról a települési önkormányzatok nem gondoskodtak.
	Győr városának ezekkel a településekkel nem volt szerződése, és az érintett települések sem fordultak ilyen kérelemmel az alapellátást biztosító önkormányzathoz.
	Győr város önkormányzata 2000. május 17-én levélben kereste meg az érintett a települési önkormányzatokat, amelyben felhívta figyelmüket az ügyeleti ellátásról való gondoskodásra, illetve arra, hogy 2000. július 1-től az Egészségügyi Alapellátás fogászati ügyeletén megjelent nem győri lakosok kezelési költségét az illetékes önkormányzatoknak számlázni fogják, mivel a sürgősségi beavatkozás a betegeknek térítésmentesen jár.
	Az RTL Klub Híradójában elhangzottak után a vidéki lakosság megnyugtatására a Győri Önkormányzat Egészségügyi és Szociális Bizottságának Elnöke a helyi napilapban tájékoztatást adott arról, hogy egyetlen Győr környéki állampolgár sem marad ellátatlan, ha sürgős fogászati beavatkozásra van szüksége.
	A Győr környéki települések lakosainak fogászati sürgősségi ellátása érdekében 2000. június 21-én egyeztető megbeszélésre került sor a Győr környéki települések vezetőivel.
	A megbeszélésen megállapodás született, amely szerint fogászati sürgősségi ügyeleti ellátást Győr városa a megállapodás alapján biztosítja azoknak az önkormányzatoknak, ahol más megoldást nem találnak, természetesen térítés ellenében. Az elvégzett beavatkozásokért fizetendő térítési díjakat méltányosan állapítja meg. Az csak az ellátással kapcsolatban felmerülő közvetlen költséget tartalmazza. A megállapodás-tervezetet valamennyi érintett önkormányzatnak megküldték.
	Vizsgálatom során megállapítottam, hogy az RTL Klub Híradójában elhangzottakkal kapcsolatosan a legmagasabb szintű testi egészséghez való joggal összefüggésben felmerült alkotmányos visszásság abban a tekintetben nem igazolódott be, hogy  a környező települések lakosai a fogászati alap-, ill. sürgősségi ellátást illetően ellátatlanok maradtak.
Megállapítottam azonban azt is, hogy a vizsgált alkotmányos joggal összefüggésben az alkotmányos visszásság közvetlen veszélye fennállt, illetve mindaddig fennáll, amíg a környező települések önkormányzatai nem gondoskodnak a törvényben előírt kötelezően ellátandó feladatuk megoldásáról.
	Az állampolgári jogok országgyűlési biztosáról szóló 1993. évi LIX törvény 21. § (1) bekezdése alapján a megállapított alkotmányos visszásság orvoslása érdekében a Győr környéki települési önkormányzatok (a jelentés melléklete tartalmazza az érintett települési önkormányzatok listáját) polgármesterinek a következő kezdeményezést teszem:
	A feltárt alkotmányos visszásság orvoslása érdekében a helyi önkormányzatokról szóló 1990. évi LXV., és az egészségügyről szóló 1997. évi CLIV. törvényekben előírt kötelezően ellátandó egészségügyi alapellátás körében gondoskodjanak a fogorvosi alapellátásról és az ahhoz kapcsolódó ügyeleti ellátásról.

Budapest, 2000. július 31.

Gönczöl Katalin